b"\n_START_ARTICLE_\nBenissan\xc3\xb3\n_START_SECTION_\nGeografia\n_START_PARAGRAPH_\nSituat al sud-est de la ciutat de Ll\xc3\xadria, el terme del qual rodeja pels quatre punts cardinals. La superf\xc3\xadcie del terme \xc3\xa9s plana, llevat d'unes suaus ondulacions pel sector nord-est. El clima \xc3\xa9s temperat; els vents m\xc3\xa9s freq\xc3\xbcent s\xc3\xb3n el ponent i el llevant; les pluges es produ\xc3\xafxen a la tardor i primavera. El poble est\xc3\xa0 situat en un altell, al costat de la carretera de Val\xc3\xa8ncia a Adem\xc3\xbas.\n_START_SECTION_\nHist\xc3\xb2ria\n_START_PARAGRAPH_\nBenissan\xc3\xb3 apareix esmentat per primera vegada al Llibre del Repartiment (1238) com una torre situada dins el terme de Ll\xc3\xadria. Va ser un senyoriu particular, front a la vila de Ll\xc3\xadria que era de realeng. Aix\xc3\xb2 va significar, a la llarga, la seua independ\xc3\xa8ncia territorial. Pel fet de ser de domini senyorial s'hi van acollir diverses fam\xc3\xadlies musulmanes procedents de Ll\xc3\xadria._NEWLINE_Cap al s. XV, els senyors de la torre la van ampliar, convertint-la en un castell o palau fortificat que ha perdurat fins a l'actualitat. Tamb\xc3\xa9 van encerclar la vila amb un mur que tenia tres portals: el de Ll\xc3\xadria, el de Val\xc3\xa8ncia i el de B\xc3\xa9tera, tots tres conservats i restaurats avui en dia. Al llarg de l'edat mitjana la vila hagu\xc3\xa9 de patir diversos atacs de la ve\xc3\xafna ciutat de Ll\xc3\xadria, b\xc3\xa9 per causes religioses o socials (Guerra de les Germanies) o per q\xc3\xbcestions d'\xc3\xbas de l'aigua de la Font de Sant Vicent._NEWLINE_Durant el regnat de Carles V es va hostatjar uns dies al castell de Benissan\xc3\xb3 el rei de Fran\xc3\xa7a Francesc I, com a presoner de l'emperador, de cam\xc3\xad cap a Madrid._NEWLINE_Amb el decret d'expulsi\xc3\xb3 dels moriscos (1609), la vila va quedar deserta i els senyors locals iniciaren una nova repoblaci\xc3\xb3 amb cristians vells, avantpassats dels actuals ve\xc3\xafns. Del dia 30 de maig de l'any 1612 data l'escriptura de poblaci\xc3\xb3 de Benissan\xc3\xb3, rebuda pel notari de la ciutat de Val\xc3\xa8ncia Francesc Prancudo (escriptures de suplement de t\xc3\xadtols de propietat \xc3\xbatil de terres en Benissan\xc3\xb3 atorgades pel notari de la ciutat de Val\xc3\xa8ncia Francesc Comes en 1752 - Arxiu de la fam\xc3\xadlia Canet-Oliag).\n_START_SECTION_\nEconomia\n_START_PARAGRAPH_\nLa principal activitat econ\xc3\xb2mica de Benissan\xc3\xb3 \xc3\xa9s l'agricultura. En el regadiu, gr\xc3\xa0cies a l'ampliaci\xc3\xb3 de la distribuci\xc3\xb3 de les aig\xc3\xbces del riu T\xc3\xbaria, es cullen c\xc3\xadtrics, cebes, cereals i hortalisses. Existix una cooperativa agr\xc3\xadcola. Tamb\xc3\xa9 es cria bestiar capr\xc3\xad i porc\xc3\xad; i hi ha diverses granges av\xc3\xadcoles. Funcionen f\xc3\xa0briques de material de construcci\xc3\xb3 i de pinsos composts.\n_START_SECTION_\nFills il\xc2\xb7lustres\n_START_PARAGRAPH_\nJuan Gonzalo G\xc3\xb3mez Deval (Benissan\xc3\xb3, 1955): director i compositor."